Kull ma jmur it-talent lokali qed jirnexxi aktar. Kultant bilkemm nirrikonoxxuh. Jista' jkun għax ma nkunux daqstant intiżi, jew għax il-ħajja mgħaġġla, jew għax dak li jkun ma jdoqqx it-trombi jew jiftaħar b'rixu. Dan l-aħħar sirt naf b'ġuvni li x-xogħol tiegħu huwa ta' wrestler professjonali, kif ukoll il-fundatur ta' skola fejn jgħallmu r-wrestling. Qed nirreferi għal Wayne Pace. Ir-wrestling mhux xi logħba, iżda huwa entertaining sport fejn atleti ta' kapaċità enormi jikkompetu fir-ring biex jippruvaw jirbħu l-logħba b'pinfall (meta żżomm lill-avversarju b'dahru mal-art għal tliet sekondi) jew submission (fejn l-avversarju jċedi għal xi mossa). Ħafna mil-logħob m'għandhomx limitu ta' ħin, però jista' jkun hemm spekulazzjonijiet u regoli speċjali għal xi logħob importanti. Imwieled u mrobbi ż-Żurrieq, Wayne huwa twil 6 piedi u 4 pulzieri u jiżen 110kg, magħruf aktar bħala "The Maltese Warrior"' Gianni Valletta. Xogħlu huwa ta' wrestler professjonali u CEO & Founder ta' Pro Wrestling Malta, li hija l-ewwel akkademja tal-pro prestling f'Malta. Bħala passatempi, apparti r-wrestling, iħobb imur jittrenja l-gym, kif ukoll iqatta' l-ftit ħin liberu tiegħu mal-kelb. Jiddeskrivi lilu nnifsu bħala bniedem kalm, paċenzjuż u ddedika ħajtu għal dan l-isport. Dejjem lest li jagħmel ħiltu kollha f'kollox biex jasal fejn irid. Il-karattru tiegħu fir-ring jirrifletti l-imħabba u s-sodisfazzjoni li jħoss meta jirrappreżenta lill art twelidu. Wayne kellu ħafna suċċessi fil-karriera tiegħu. Apparti li dar u kkompeta madwar l-Ingilterra kollha u parti kbira mill-Ewropa, għadu kemm lesta l-ewwel tour tiegħu fl-Amerka ta' Fuq. Kellu 'l fuq minn għoxrin ġlieda f'disa' ġimgħat u niżel lura Malta bla telfa. Fl-Istati Uniti wkoll ingħaqad ma' Malta, "The Damager," wrestler li jgħix l-Amerka b'dixxendenza Maltija, fejn taħt l-isem ta' "The Maltese Marauders" kkompetew f'numru ta' kumpaniji u ġġieldu wkoll għat-titlu mondjali tat-tag teams fis-'Sanctuary' f'Pennsylvania. Matul il-karriera tiegħu kkompeta għal numru ta' titli oħra, b'żewġ title shots oħra fix-xhur li ġejjin. Ir-wrestling: Ħajja ta' sagrifiċċju u tbatija kontinwa Kont kurjuża li nsir naf xi jfisser eżatt li persuna tkun wrestler professjonali. Fil-fatt kif ħsibt jiena u forsi ħafna jaħsbu l-istess bħali, ħafna nies jaħsbu li wrestler professjonali għandu ħajja faċli, ħajja ta' VIP u TV star. Però r-realtà hija li hi ħajja ta' sagrifiċċju u tbatija kontinwa. "Ilni niprattika dan l-isport seba' snin u professjonali ili sitt snin. Il-ħajja ta' pro wrestler hija ħajja li tqatta' ħafna ħin u żmien waħdek u 'l bogħod mill-familja. Dejjem tivvjaġġa, iddur postijiet li qatt ma smajt bihom u tispiċċa postijiet li m'għandekx idea fejn jinsabu. Mhux l-ewwel darba li rqadt f'ajruporti, bus stops jew fuq sufan ta' xi ħadd meta nsib xi qalb tajba. Dan kollu waqt li trid tibqa' titrenja, iżżomm ruħek fl-aqwa forma fiżika possibli u ssegwi dieta stretta. Peress li l-pro wrestling huwa contact sport, hemm riskju kbir li wieħed iweġġa' jew saħansita jmut ," beda jispjegali Wayne. Proprjament, il-ħajra għar-wrestling ġietu meta kien isegwih fuq it-televiżjoni man-nannu tiegħu. Mal-ewwel inġibed lejn dan l-isport, però f'Malta dak iż-żmien ma kellniex akkademji fejn wieħed seta' jipprattikah. Wayne tant kien determinat li jsegwi r-wrestling li qabad u telaq minn Malta meta kellu għoxrin sena u mar l-Ingilterra tista' jgħid kważi b'idejh vojta. Wara xahar u nofs, kellu l-opportunità li jkompli bil-ħolma tiegħu. Wara sena taħriġ l-Ingilterra, beda d-debutt tiegħu f'Wales. Ħallejt f'idejh sabiex jelabora aktar. "Dawk kienu żminijiet diffiċli ħafna, speċjalment meta mort ngħix waħdi barra. Ħafna nies ma kinux jemmnuni li ser nasal fejn wasalt, anke nies viċin tiegħi sew f'ħajti. Però ngħożżu sew dak iż-żmien, għax għamilni l-persuna li jien illum, persuna ħafna aktar b'saħħitha, speċjalment mentalment". Sirt naf li Wayne telaq kollox u mar jgħix l-Ingilterra speċifikament minħabba li f'Malta ma kinux jeżistu skejjel ta' dan l-isport u l-unika possibbiltà li kellu biex jippratikka l-isport kienet li jitlaq minn Malta għal dejjem. Fl-Ingilterra sab akkademja li vera laqtitu, VPW, li hi mmexxija minn student ta' WWE Hall of Famer Shawn Michaels. Minn hemm Wayne beda l-ewwel passi fil-karriera tiegħu. Bejni u bejn ruħi bdejt ngħid imma possibbli li persuna bħalu jaqla' l-ħobża ta' kuljum mir-wrestling biss? Ikkonfermali li pro wrestler jagħmel biżżejjed flus biex jgħix, però mhux biżżejjed biex jgħix ħajja komda. "Filwaqt li hawn eluf ta' wrestlers jikkompetu madwar id-dinja, hawn biss madwar 300 post fi ftit kumpaniji fejn wieħed jista' jkollu kuntratt b'paga tajba ħafna. Fi kliem ieħor hija diffiċli ħafna," sostna Wayne. Tkellimt miegħu wkoll dwar it-tip ta' taħrig fiżiku u dieti li jsegwi sabiex ikun tajjeb għal qabel kull loghba tar-wrestling li jkollu. Wayne sostna miegħi li dan l-isport jirrikjedi li dejjem tkun fl-aqwa forma fiżika possibbli, allura apparti t-taħriġ tar-wrestling erba' darbiet fil-ġimgħa, tliet sigħat kull sezzjoni, imur il-gym kuljum fejn dejjem iqatta' madwar sagħtejn jittrenja. Huwa jsegwi dieta fissa u jiekol platti mdaqqsin li fihom il-vitamini u nutrijenti li għandu bżonn, tmien darbiet kuljum. Kont kurjuża biex insir naf jekk waqt sessjoni wrestling, id-daqqiet u t-tisbit ikunux finti jew veru. L-istess għall-botti li jgħaddu lil xulxin qabel ġlieda. "Kulħadd għandu l-opinjoni tiegħu, però ħadd ma jista' jiċħad l-ugigħ fiżiku li pro wrestler jgħaddi minnu. Meta għandek persuna ta' iktar minn 120 kilo taqtgħek minn mal-art u ssabbtek b'saħħitha kollha, m'hemm l-ebda mod kif tipproteġi lilek innifsek. Meta wrestler ta' aktar minn 130 kilo jaqbeż fuqek minn fuq l-ogħla ħabel tar-ring, m'hemm l-ebda mod kif tevitaha. Bħalma fi sports oħra hemm ir-rivalitajiet, hekk ukoll hemm fl-isport tal-pro wrestling. Dawk il-botti u l-argumenti jinsabu hemm biex ikabbru l-kompetizzjoni u jagħmluha iktar interessanti," sostna Wayne. Wara kważi ħames snin jgħix l-Ingilterra, Wayne niżel lura Malta u fetaħ akkademja tal-professional wrestling. Huwa kkonfermali li wara ħames snin idur l-Ewropa u l-Ingilterra ddeċieda li jagħti opportunità lil nies oħra li jħobbu l-isport u xtaqu jipprattikaw il-professional wrestling. "Kont naf li hawn min hu interessat ħafna u fl-14 ta' Frar 2014 kellna l-ewwel sezzjoni ta' taħriġ. Bħalissa qegħdin total ta' tnax-il persuna bl-etajiet ivarjaw bejn 16 u 30 sena. Nittrenjaw tliet darbiet fil-ġimgħa, it-Tlieta u l-Erbgħa mis-6 sat-8.30 ta' filgħaxija u s-Sibtijiet bejn is-2.30 u l-5.30 fiż-Żurrieq. Apparti t-taħriġ tal-pro wrestling, niffukaw ukoll ħafna fuq it-taħriġ fiżiku u li wieħed ikun fit, li huma importanti ħafna għal dan l-isport. Wara sena u nofs ta' taħriġ, kellna l-ewwel avveniment pubbliku li kien suċċess kbir. Minn hemm bdejna nagħmlu avveniment kull erba' xhur ġo Montekristo. L-istudenti tal-akkademja dejjem ikunu parti mill-avveniment, apparti t-talent li jiġi minn madwar id-dinja kollha. Wayne infurmani li t-talenti ta' klassi mondjali ġew mill-Istati Uniti, mill-Messiku, mill-Ingilterra, minn Wales, mill-Portugall, minn Spanja, mill-Olanda, mill-Kroazja, mill-Italja kif wkoll mill-Iran u mill-Polonja. Jitla' jikkompeti spiss barra minn Malta Wayne għadu jsiefer kull xahar barra minn Malta biex jikkompeti u jkompli jikber. U spjegali kif bħal kull business u sport ieħor, il-pro wrestling huwa bħal netwerk. Waqt kompetizzjonijiet li jkollu barra minn Malta, jiltaqa' ma' ħafna nies li jkunu scouts ta' kumpaniji ohra u jistidnuh biex jaħdem magħhom. Apparti minn hekk, bħal kull xogħol ieħor, jipprova jikkuntattja kumpaniji oħra li jinteressawh u li jkun jixtieq jaħdem magħhom. Tkellimt miegħu dwar l-ikbar suċċess personali li kiseb s'issa. Fil-fatt dan kien meta kellhom l-ewwel avveniment tagħhom għall-pubbliku li kien ukoll l-ewwel avveniment ta' dan it-tip fl-istorja ta' Malta, organizzat minn kumpanija tal-pro wrestling Maltija. Li jikkompeti f'Malta, quddiem il-familjari u l-ħbieb kien unur kbir u ħolma oħra li saret realtà għalih innifsu. Apparti minn hekk huwa sodisfazzjon kbir jara fejn waslu l-istudenti tiegħu u li qed jagħmlu dak li tant huwa għal qalbhom. Rigward l-interess tal-Maltin fl-isport tar-wrestling, Wayne stqarr miegħi li l-interess f'dan l-isport ilu żmien twil f'Malta. Ħafna nies jogħġobhom u jsegwuh, iżda hawn ħafna oħrajn li ma jafux li jiġi pprattikat f'pajjiżna. Ir-wrestling huwa wieħed mill-iktar sports u avvenimenti segwiti madwar id-dinja, kemm onlajn u fuq it-televiżjoni, kif wkoll live. Għalkemm Pro Wrestling Malta ilha miftuħa sentejn u nofs biss, rajna tkabbir fl-avvenimenti li norganizzaw u l-interess fl-isport. Fl-aħħar nett, Wayne xtaq jistieden lill-qarrejja sabiex imorru jesperjenzaw l-avveniment li jmiss fid-19 ta' Novembru, 2016 f'Montekristo Estates. "Dejjem nieħdu gost naraw uċuħ ġodda, speċjalment nies li se jesperjenzaw avveniment ta' dan it-tip għall-ewwel darba. B'talent minn madwar id-dinja kollha, tista' tgħid li dan se jkun l-aqwa avveniment li Pro Wrestling Malta organizzat s'issa. Il-biljetti jistgħu jinxtraw onlajn minn www.pwmalta.com jew iċemplu fuq 9927 3656. Għal aktar informazzjoni kemm fuq l-avvenimenti kif ukoll fuq l-akkademja jistgħu jsegwuna fuq facebook u twitter taħt Pro Wrestling Malta," temm jgħid Wayne f'din l-intervista.